**Årsberetning 2011-2012fra Gymnastikafdelingen**

Gymnastikafdelingen kan igen i år melde om et oplevelsesrigt år.

Med super kompetente instruktører og hjælpetrænere har gymnastikafdelingen undervist ca. 250 børn, unge og voksne med stor succes.

**Udvikling**

Som et nyt tiltag i år blev startskuddet til en sjov og udfordrende sæson et ”opstart-inspirations-møde” for alle instruktører og hjælpetrænere. Et møde, som bød på forskellige ideer til såvel lege/gymnastiske øvelser til hvordan en undervisning kan struktureres. Det blev et supergodt forløb som vi gentager til næste sæsonstart.

Derudover har udvalget udarbejdet et årshjul i et forsøg på at afdække vores aktiviteter og traditioner, men også for at have et godt arbejdsredskab så vi som afdeling kan udvikle os og blive endnu bedre.

Nyt er også holdet The Voice Dance. Holdet er for alle fra 5. årgang og opefter. Hele 19 dansere var tilmeldt holdet, hvilket må siges at være en succes. Stephanie som er instruktør på holdet er heldigvis klar på endnu en sæson i ASGI.

Desværre blev afdelingens Krudtuglehold nedlagt, da kun fire var tilmeldt. Disse fire fik tilbud om at deltage på spring I.

Hos Spilopperne manglede vi ved sæsonstart en instruktør, men Mette sprang til og har også tilkendegivet at hun gerne tager et år mere i ASGI.

Lene, vores tidligere aerobicinstruktør, har gennemgået instruktøruddannelsen til Zumba. Derfor kunne afdelingen for første gang tilbyde Zumba. Hele 27 damer har deltaget på holdet, som kørte frem til jul, da Lene skulle på barsel. Efter jul tog en af deltagerne fra Zumbaholdet, Camilla, over og fortsatte med de udøvere som havde tid og lyst til Zumba og motionstræning under vejledning af Lene.

**Traditioner**

Gymnastikafdelingens egen opvisning var en fantastisk dag. I år forsøgte vi med en tidligere start på dagen, hvilket fungeret godt. Ligeledes havde vi i år salg af lotteri og diverse snacks i cafeteriet.

Der var stor opbakning til hjælp af salg i cafeteriet fra udvalget mænd samt donation af hjemmebagte kager fra forældregruppen. Vi fortsætter succesen.

To hold deltog i år i Helsinge Forårsopvisning. Afdelingens udtaget springhold samt vores rytmepiger.

Det er en sand fornøjelse for vores gymnaster at få lov at vise hvor glade og dygtige de er, og samtidig se og mærke andre gymnasters glæde og kunnen i de flotte rammer som Helsinge Forårsopvisning er.

Ligeledes var det første gang, at vores holdtilmelding foregik elektronisk via ASGI’s hjemmeside uden de store problemer – dejligt!

**Fremtiden**

Gymnastikken vælger at indkøbe nye materialer primært til springgymnastikken i år, da det er her vil har stor tilgang.

Vi vil fortsat satse på nye og anderledes måder at udøve gymnastik på som fx vores The Voice dance og udtaget springere.

Gymnastikken har også planer om, at tilbyde *gymnastik med et twist* en fredag aften på Kulsviergården for sognets unge mennesker.